एक दिन श्रीराम सेंटर में मैंने ऐसे ही एक आदमी को उसका ब्रेन वॉश करते देखा। वो उसे बता रहा था कि वो कितनी तेज, उत्साही और कमाल की लड़की है। लेकिन छोटे शहरों वाले कुछ गुण अभी भी उसमें बचे रह गए हैं। कि जिंदगी का आजाद और उन्मुक्‍त होना कितना जरूरी है और उन सज्जन के शब्दों में Indirectly आजादी और उन्‍मुक्‍तता का मतलब था, देह की उन्‍मुक्‍तता। बिंदास होना मतलब किसी भी कॉमरेड के साथ सो जाना। बेशक, उस कॉमरेड के साथ, जो सिमोन द बोवुआर को पढ़ने और नारीवादी होने का दावा करता हो। उसने कहा कि सिमोन जैसी बनो। बिंदास बनो। शरीर के बंधन से ऊपर उठो। सिमोन के तो कितने दोस्ते थे, सार्त्र, कामू और जाने कौन-कौन। फ्री, फ्री, फ्री। बस फ्री हो जाओ।